《有怀舍弟逢年时归婺源以诗督之》
宋代·朱松

木落天未霜，君归定何时。相思如惊鹊，中宵未安枝。

梦中见阿连，锵然咏新诗。寤惊衰叶翻，谓是步屧移。

揽衣下中庭，风露浩淼瀰。遥知客衣薄，归来一何迟。

平生短檠灯，相对忽解颐。万古一舒卷，佳处良在兹。

是中及物心，上与稷契期。援古以自例，自笑无乃痴。

夜叉叱九阙，侧足不敢窥。坐令一寸心，日抱二柄疑。

迟君商略此，恐得儿辈嗤。况乃绿发亲，倚门鬓欲丝。

狶膏非凤喙，车辖无可脂。再拜寿百分，斑衣舞参差。

秋芳未云歇，采采黄金蕤。万钟不足乐，古人岂吾欺。

作者简介：朱松（1097一1143）字乔年，号韦斋，朱熹之父，祖籍徐州府萧县人，宋绍圣四年生于徽州婺源(江西婺源)，宋绍兴十三年卒于建州城南环溪，葬于崇安五夫里，享年四十六。宋重和元年戊戌登进士，宋宣和年间为福建政和县尉，侨寓建阳（今属福建）崇安，后徙考亭。历任著作郎、吏部郎等职，世称吏部郎府君，赠通议大夫，封粤国公，谥献靖祀入圣庙。后因极力反对权相秦桧议和，贬任江西饶州知州（治今鄱阳），未至任病逝。